CELEX: 32016R0558
Language: lt
Date: 2016-04-11 00:00:00
Title: 2016 m. balandžio 11 d. Komisijos deleguotasis reglamentas (ES) 2016/558, kuriuo pieno ir pieno gaminių sektoriaus kooperatyvams bei kitokioms gamintojų organizacijoms leidžiama sudaryti susitarimus dėl gamybos planavimo ir priimti su tuo susijusius sprendimus

12.4.2016   
            
            
               LT
            
            
               Europos Sąjungos oficialusis leidinys
            
            
               L 96/18
            
         KOMISIJOS DELEGUOTASIS REGLAMENTAS (ES) 2016/558
   2016 m. balandžio 11 d.
   kuriuo pieno ir pieno gaminių sektoriaus kooperatyvams bei kitokioms gamintojų organizacijoms leidžiama sudaryti susitarimus dėl gamybos planavimo ir priimti su tuo susijusius sprendimus
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
   kadangi:
   
               (1)
            
            
               pieno ir pieno gaminių sektoriuje užsitęsė didelio rinkos pusiausvyros sutrikimo laikotarpis. Pastaruosius 18 mėnesių buvo jaučiamas spaudimas mažinti pieno supirkimo kainas, nes dėl išaugusio gamybos masto ir sulėtėjusio paklausos augimo pasaulio rinkoje sutriko pusiausvyra;
            
         
               (2)
            
            
               nors Komisija jau ėmėsi veiksmingų priemonių, padėtis toliau blogėja, nes dėl Rusijos rinkos uždarymo ir sumažėjusios paklausos Kinijoje pieno sektorius patyrė smūgį kaip tik tuo metu, kai, atsižvelgus į tai, kad pieno gamybos kvotos baigia galioti 2015 m. kovo 31 d., ir į teigiamas vidutinės trukmės perspektyvas pasaulio rinkoje, buvo investuojama į gamybą. Remiantis turimais rinkos analizės rezultatais, numatoma, kad per artimiausius dvejus metus gamybos apimtis neturėtų smarkiai sumažėti;
            
         
               (3)
            
            
               Komisijos įgyvendinimo reglamentu (ES) 2016/559 (2) laikinu šešių mėnesių laikotarpiu pripažintoms pieno ir pieno gaminių sektoriaus gamintojų organizacijoms, jų asociacijoms ir pripažintoms tarpšakinėms organizacijoms leidžiama savanoriškai sudaryti bendrus susitarimus dėl pieno gamybos planavimo ir priimti su tuo susijusius bendrus sprendimus. Atsižvelgiant į tai, kad pieno ir pieno gaminių sektoriui daugiausia būdingos kooperatyvų struktūros, tikslinga tą leidimą, įskaitant susijusius įpareigojimus pranešti, taikyti ir tokiems pieno gamintojų įsteigtiems subjektams. Siekiant kuo labiau išplėsti priemonės taikymo sritį, leidimą tikslinga taikyti ir kitokioms gamintojų organizacijoms, kurias pieno gamintojai įsteigė laikydamiesi nacionalinės teisės ir kurios vykdo veiklą pieno ir pieno gaminių sektoriuje;
            
         
               (4)
            
            
               kad šis reglamentas būtų veiksmingas, jis turėtų būti kuo greičiau taikomas kartu su Įgyvendinimo reglamentu (ES) 2016/559. Todėl šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Nepažeidžiant Reglamento (ES) Nr. 1308/2013 209 straipsnio 1 dalies nuostatų, Įgyvendinimo reglamentas (ES) 2016/559 taikomas mutatis mutandis kooperatyvams ir kitokioms gamintojų organizacijoms, kurias pieno gamintojai įsteigė pagal nacionalinę teisę ir kurios vykdo veiklą pieno bei pieno gaminių sektoriuje.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. balandžio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2016 m. balandžio 11 d. Komisijos įgyvendinimo reglamentas (ES) 2016/559, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus (žr. šio Oficialaus leidinio p. 20).